ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περι τα οχήματα στο τέλος του κύκλου ζωής τους ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 251, παράγραφος 2, στοιχείο γ) για την ίδρυση της Ευρωπαϊκής Κοινότητας η Επιτροπή γνωμοδοτεί επί των τροπολογιών που πρότεινε το Ευρωπαϊκό Κοινοβούλιο σε δεύτερη ανάγνωση.

Στο παρόν έγγραφο παρουσιάζεται η γνωμοδότηση της Επιτροπής επί των 32 τροπολογιών που πρότεινε το Ευρωπαϊκό Κοινοβούλιο. Σύμφωνα με το άρθρο 250 παράγραφος 2 της Συνθήκης ΕΚ επισυνάπτεται τροποποιημένη πρόταση που περιλαμβάνει το σύνολο ή τα μέρη των 13 τροπολογιών του Κοινοβουλίου που έγιναν αποδεκτά από την Επιτροπή.

1. Ιστορικό

Διαβίβαση της πρότασης στο Συμβούλιο και το Ευρωπαϊκό Κοινοβούλιο // 24 Σεπτεμβρίου 1997

Το Συμβούλιο ζήτησε τη γνώμη του Ευρωπαϊκού Κοινοβουλίου στις // 3 Δεκεμβρίου 1997

Γνώμη της Οικονομικής και Κοινωνικής Επιτροπής // 25 Φεβρουαρίου 1998

Γνώμη του Ευρωπαϊκού Κοινοβουλίου - πρώτη ανάγνωση // 11 Φεβρουαρίου 1999

Τροποποιημένη πρόταση της Επιτροπής (COM (1999) 176 τελικό) // 28 Απριλίου 1999

Υιοθέτηση της κοινής θέσης // 29 Ιουλίου 1999

Γνώμη της Επιτροπής επί της κοινής θέσης (SEC (1999) 1549 τελικό) // 1 Οκτωβρίου 1999

Σύμφωνα με το τελευταίο αυτό έγγραφο (SEC (1999) 1549 τελικό), η Επιτροπή θεώρησε ότι η κοινή θέση συμφωνεί με την τροποποιημένη πρόταση της Επιτροπής (COM (1999) 176 τελικό) και, κατά συνέπεια, η Επιτροπή τάχθηκε υπέρ της κοινής θέσης.

2. Σκοπός της πρότασης της Επιτροπής

Η πρόταση αποσκοπεί, πρώτον, στη διατήρηση και τη βελτίωση της ποιότητας του περιβάλλοντος και, δεύτερον, στην εξασφάλιση της λειτουργίας της εσωτερικής αγοράς και την αποφυγή στρεβλώσεων του ανταγωνισμού. Προς τον σκοπό αυτόν στην πρόταση καθορίζονται μέτρα για την πρόληψη της δημιουργίας απορριμμάτων από οχήματα (όπου συμπεριλαμβάνονται περιορισμοί για την χρήση επικινδύνων ουσιών σε νέα οχήματα), για την συλλογή των οχημάτων καθώς και την επεξεργασία, ανακύκλωσή τους και την ανάκτηση. Η πρόταση βασίζεται στην αρχή της "ευθύνης του παραγωγού".

3. Γνώμη της Επιτροπής επί των τροπολογιών του Κοινοβουλίου

Από τις 32 τροπολογίες που ενέκρινε το Κοινοβούλιο η Επιτροπή αποδέχεται πλήρως, εν μέρει ή κατ' αρχήν 13, οι οποίες έχουν ενσωματωθεί στη νέα τροποποιημένη πρόταση και ενδέχεται κατά συνέπεια να επανεξετασθούν από το Συμβούλιο.

3.1. Τροπολογίες που έγιναν δεκτές από την Επιτροπή

Με τις τροπολογίες 5 (εν μέρει), 24 και 25 (που τροποποιούν, αντιστοίχως, την αιτιολογική σκέψη 22 και το άρθρο 8) αντικαθίσταται ο όρος 'εγχειρίδια αποσυναρμολόγησης' από τον όρο 'πληροφορίες αποσυναρμολόγησης'. Ορισμός των "πληροφοριών αποσυναρμολόγησης" δίδεται στην τροπολογία 8 (με την οποία εισάγεται νέα παράγραφος στο άρθρο 2). Η τροπολογία αριθ. 5 παραπέμπει επίσης στο περιεχόμενο του άρθρου 8. Όλες αυτές οι αλλαγές, παρότι δεν είναι ιδιαίτερα σημαντικές, βελτιώνουν την σαφήνεια του κειμένου και μπορούν να γίνουν αποδεκτές.

Η τροπολογία 6 (νέα αιτιολογική σκέψη) καθώς και η τροπολογία 26 αφορούν την διαδικασία επιτροπής (άρθρο 11). Η Επιτροπή μπορεί να αποδεχθεί την τροπολογία 6. Η τροπολογία 26 μπορεί να γίνει αποδεκτή κατ' αρχήν, παρότι η Επιτροπή εμμένει στην συνήθη διατύπωση που χρησιμοποιείται για τις κανονιστικές επιτροπές.

Με το πρώτο μέρος της τροπολογίας 9 (επί του άρθρου 3 παράγραφος 1) ορίζεται ότι η οδηγία εφαρμόζεται ανεξαρτήτως του τρόπου με τον οποίο το όχημα συντηρήθηκε κατά τη διάρκεια της χρησιμοποίησης του και επίσης ανεξαρτήτως του εάν το όχημα είναι εξοπλισμένο με ανταλλακτικά που χορηγήθηκαν από τον κατασκευαστή ή άλλης προέλευσης. Η Επιτροπή αποδέχεται αυτήν την προσθήκη, την οποία θεωρεί ως χρήσιμη με βάση τους σκοπούς της οδηγίας.

Με την τροπολογία 10 εισάγεται νέα παράγραφος στο άρθρο 3 η οποία αποσκοπεί να εξαιρεθούν τα οχήματα ειδικής χρήσης (ασθενοφόρα, νεκροφόρες, μηχανοκίνητα τροχόσπιτα) από τις διατάξεις του άρθρου 7 (ποσοτικοί στόχοι για την επαναχρησιμοποίηση, ανακύκλωση και ανάκτηση). Η τροπολογία αυτή ανταποκρίνεται στην αρχική πρόταση της Επιτροπής και μπορεί να γίνει αποδεκτή.

Η τροπολογία 12 (τρίτο μέρος) στοχεύει στην αντικατάσταση της λέξης "και" από την λέξη "ή" και μπορεί να γίνει αποδεκτή.

Η τροπολογία 15 αφορά το άρθρο 5 παράγραφος 3 σχετικά με τις προϋποθέσεις αποταξινόμησης στο τέλος του κύκλου ζωής των οχημάτων. Η τροπολογία 20 αφορά τις προϋποθέσεις χορήγησης άδειας (άρθρο 6 παράγραφος 2). Με την τροπολογία 15 προστίθενται στους δικαιούμενους να εκδίδουν πιστοποιητικά καταστροφής οι φορείς απόσυρσης και οι παραγωγοί εφόσον έχουν λάβει άδεια. Σύμφωνα με την τροπολογία 20 απαιτείται οι επιχειρήσεις απόσυρσης να είναι τουλάχιστον καταχωρημένες στις αρμόδιες αρχές. Οι αλλαγές αυτές ανταποκρίνονται στους σκοπούς της οδηγίας και μπορούν να γίνουν αποδεκτές. Επιπλέον, με την τροπολογία 15 παρέχεται στα κράτη μέλη δυνατότητα να επιτρέπουν την προσωρινή αποταξινόμηση χωρίς την έκδοση πιστοποιητικού καταστροφής. Τούτο ανταποκρίνεται στην αρχική πρόταση της Επιτροπής και μπορεί να γίνει αποδεκτό.

Με την τροπολογία 21 επί του άρθρου 6 παράγραφος 5 αντικαθιστώνται οι λέξεις "μπορούν να" από τις λέξεις "πρέπει να". Η Επιτροπή συμφωνεί με αυτήν την αλλαγή.

Με την τροπολογία 22 του άρθρου 7 παράγραφος 1 προστίθενται ορισμένες απαιτήσεις και υποχρεώνονται οι κατασκευαστές κατασκευαστικών στοιχείων να παρέχουν στις εγκαταστάσεις ανάκτησης πληροφορίες σχετικά με ορισμένα τεχνικά θέματα. Η Επιτροπή μπορεί να αποδεχθεί αυτήν την τροπολογία.

3.2. Τροπολογίες που δεν έγιναν αποδεκτές από την Επιτροπή

Με την τροπολογία 2 επί της αιτιολογικής σκέψης 8 συμπεριλαμβάνονται ανταλλακτικά και μεταγενέστερος εξοπλισμός στο πεδίο εφαρμογής της οδηγίας. Με την τροπολογία 14 απαιτείται να συμπεριληφθούν ανταλλακτικά και μεταγενέστερος εξοπλισμός στις απαιτήσεις σχετικά με την συλλογή που καθορίζονται στο άρθρο 5 παράγραφος 1. Η Επιτροπή θεωρεί ότι τα ανταλλακτικά και ο μεταγενέστερος εξοπλισμός θα καλύπτονται de facto από τις υποδομές συλλογής και, ως εκ τούτου, δεν χρειάζεται ρητή διεύρυνση του πεδίου εφαρμογής της οδηγίας.

Οι τροπολογίες 3 (επί της αιτιολογικής σκέψης 9), 7 (νέα παράγραφος στο άρθρο 2 παράγραφος 1), και 9 (δεύτερο μέρος) (επί του άρθρου 3 παράγραφος 1) αποσκοπούν στην εξαίρεση των ιστορικών οχημάτων από το πεδίο εφαρμογής της οδηγίας. Η Επιτροπή θεωρεί ότι τα ιστορικά οχήματα δεν καλύπτονται από τον ορισμό των "αποβλήτων" της οδηγίας 75/442/EΟΚ περί στερεών αποβλήτων και κατά συνέπεια δεν καλύπτονται από το πεδίο εφαρμογής της οδηγίας για τα οχήματα στο τέλος του κύκλου ζωής τους. Εάν εξαιρεθούν ειδικώς τα ιστορικά οχήματα από την οδηγία για τα οχήματα στο τέλος του κύκλου ζωής τους ενδεχομένως να παρερμηνευθεί ότι τα οχήματα αυτά είναι απορρίμματα, πράγμα που ενδεχομένως θα δημιουργούσε σύγχυση στον γενικό ορισμό των απορριμμάτων. Για το λόγο αυτό η Επιτροπή δεν μπορεί να αποδεχθεί αυτές τις τροπολογίες.

Με το πρώτο μέρος της τροπολογίας 5, αντικαθίσταται η λέξη "ανακύκλωση" στην αιτιολογική σκέψη 22 από την λέξη "επεξεργασία". Η Επιτροπή θεωρεί ότι ο όρος "ανακύκλωση" είναι καταλληλότερος στο πλαίσιο αυτής της διάταξης και κατά συνέπεια δεν μπορεί να αποδεχθεί την τροπολογία

Οι τροπολογίες 4, 11, 12, 13, 28, 30 και 32/48 αφορούν το θέμα των βαρέων μετάλλων (αιτιολογική σκέψη 10 και άρθρο 4 παράγραφος 2).

Σύμφωνα με τι τροπολογίες 4 και 11 προβλέπεται να απαιτείται η αφαίρεση κατασκευαστικών στοιχείων που περιέχουν υδράργυρο πριν από τον τεμαχισμό καθώς και να προωθείται η αποφυγή απόθεσης μολύβδου, καδμίου και εξασθενούς χρωμίου σε χωματερές. Η Επιτροπή δεν μπορεί να αποδεχθεί αυτές τις τροπολογίες δεδομένου ότι θα ήταν ευκολότερο να εφαρμοστεί στην πράξη γενική απαγόρευση της χρήσης βαρέων μετάλλων στα νέα οχήματα, όπως προβλέπεται στο άρθρο 4 παράγραφος 2. Για το λόγο αυτό, η Επιτροπή δεν μπορεί επίσης να αποδεχθεί την τροπολογία 30 επί του παραρτήματος Ι με την οποία απαιτείται να αφαιρούνται από τα οχήματα στο τέλος του κύκλου ζωής τους τα κατασκευαστικά στοιχεία που περιέχουν υδράργυρο.

Με την τροπολογία 12 (τα δύο πρώτα μέρη) θα καθυστερούσε σημαντικά η σταδιακή κατάργηση των βαρέων μετάλλων, επειδή θα ίσχυε από το 2005 αντί 18 μηνών μετά τη θέση σε εφαρμογή της οδηγίας, και θα συνδεόταν με την έγκριση τύπου οχημάτων, πράγμα που θα συνεπαγόταν περαιτέρω καθυστέρηση μέχρι 7 έτη. Επειδή με τον τρόπο αυτό θα υποβαθμιζόταν σημαντικά το επίπεδο περιβαλλοντικής προστασίας που καθορίζεται στην κοινή θέση, η Επιτροπή δεν μπορεί να αποδεχθεί αυτή την τροπολογία.

Με τις τροπολογίες 13, 32 και 48 εισάγονται νέες παρεκκλίσεις από το άρθρο 4 παράγραφος 2 και το παράρτημα ΙΙ, που αφορούν την σταδιακή κατάργηση των βαρέων μετάλλων. Η Επιτροπή θεωρεί ότι είναι επαρκείς οι παρεκκλίσεις που περιλαμβάνονται ήδη στην κοινή θέση. Επιπλέον, η Επιτροπή θεωρεί ότι η τροπολογία 13 καλύπτεται ήδη από το άρθρο 4 παράγραφος 2 στοιχείο β εδάφιο i). Κατά συνέπεια, η Επιτροπή δεν μπορεί να αποδεχθεί αυτές τις τροπολογίες. Το ζήτημα των παρεκκλίσεων όσον αφορά τη σταδιακή κατάργηση των βαρέων μετάλλων πρέπει να ανατεθεί στην τεχνική επιτροπή η οποία έχει συσταθεί δυνάμει του άρθρου 18 της οδηγίας 75/442/EΟΚ περί των στερεών αποβλήτων, όπως προβλέπεται στο άρθρο 11 της κοινής θέσης. Για το λόγο αυτό, η Επιτροπή δεν μπορεί επίσης να αποδεχθεί την τροπολογία 28 με την οποία διαγράφεται μία από τις παρεκκλίσεις που συμπεριλήφθηκαν στην κοινή θέση.

Οι τροπολογίες 1, 17, 19, 27 και 45(αναθ. 2) αφορούν το θέμα της ευθύνης του παραγωγού (άρθρο 5 παράγραφος 4. Με την τροπολογία 1 επί της αιτιολογικής σκέψης 7 διαγράφεται η καθιερωμένη φράση "να λάβουν τα αναγκαία μέτρα" και δεν είναι σαφές το όφελος που θα επιφέρει. Η Επιτροπή δεν μπορεί να αποδεχθεί αυτήν την τροπολογία. Με την τροπολογία 45 περιορίζεται η ευθύνη του παραγωγού σε οχήματα που έχουν ταξινομηθεί 18 μήνες μετά τη θέση σε ισχύ της οδηγίας. Με τον τρόπο αυτό υποβαθμίζεται σημαντικά ένα από τα θεμελιώδη περιβαλλοντικά στοιχεία της οδηγίας και η Επιτροπή δεν μπορεί να αποδεχθεί την τροπολογία αυτήν. Με την τροπολογία 17 προστίθενται οι λέξεις "άμεση" ή έμμεση" στη λέξη "δαπάνη" της πρώτης υποπαραγράφου του άρθρου 5 παράγραφος 4. Η Επιτροπή θεωρεί ότι αυτή η αλλαγή δεν θα αποφέρει όφελος, αντιθέτως ενέχει τον κίνδυνο να παρερμηνευθεί, και ως εκ τούτου δεν μπορεί να αποδεχθεί αυτήν την τροπολογία. Η τροπολογία 19 αφορά έκθεση που θα εκπονείται από την Επιτροπή σχετικά με ενδεχόμενες στρεβλώσεις του ανταγωνισμού. Η Επιτροπή δεν αντιλαμβάνεται ποια θα ήταν η χρησιμότητα αυτής της έκθεσης δεδομένου ότι στη συνθήκη προβλέπονται ήδη κανόνες για την επιτήρηση του ανταγωνισμού. Κατά συνέπεια επίσης δεν μπορεί να γίνει δεκτή η τροπολογία 19. Τέλος, με την τροπολογία 27 επί του άρθρου 12 καθυστερείται η θέση σε ισχύ του άρθρου 5 παράγραφος 4 όσον αφορά τα νέα οχήματα. Η αλλαγή αυτή δεν μπορεί να γίνει αποδεκτή από την Επιτροπή.

Με την τροπολογία 23 εισάγεται νέα παράγραφος στο άρθρο 7 παράγραφος 1 βάσει της οποίας απαιτείται να θεσπίσει η Επιτροπή κατάλληλα μέτρα για τα επαναχρησιμοποιήσιμα κατασκευαστικά στοιχεία. Η Επιτροπή επισημαίνει ότι αυτοί οι κανόνες θα έπρεπε να θεσπιστούν στο πλαίσιο της οδηγίας 70/156/EΟΚ, πράγμα που σημαίνει ότι η απόφαση θα έπρεπε να ληφθεί από το Ευρωπαϊκό Κοινοβούλιο και το Συμβούλιο. Επιπλέον, η Επιτροπή δεν αντιλαμβάνεται με ποιο τρόπο η τροπολογία αυτή θα μπορούσε να ενταχθεί στο πεδίο εφαρμογής της οδηγίας σχετικά με το τέλος του κύκλου ζωής των οχημάτων. Η τροπολογία 23 δεν μπορεί να γίνει αποδεκτή..

Οι τροπολογίες 29 και 31 αφορούν το παράρτημα Ι. Με την τροπολογία 29 καθίσταται λιγότερο αυστηρή η κοινή θέση. Η αλλαγή αυτή δεν είναι δικαιολογημένη και δεν μπορεί να γίνει αποδεκτή. Με την τροπολογία 31 επί του παραρτήματος I προστίθενται ορισμένες προϋποθέσεις όσον αφορά την υποχρέωση αφαίρεσης των ελαστικών επισώτρων και μεγάλων πλαστικών κατασκευαστικών στοιχείων για την ανακύκλωσή τους. Με τις προϋποθέσεις αυτές υποβαθμίζονται σημαντικά οι υποχρεώσεις αφαίρεσής τους και κατά συνέπεια υποβαθμίζονται οι δυνατότητες ανακύκλωσης αυτών των κατασκευαστικών στοιχείων, δεδομένου ότι κατά κανόνα δεν προσφέρονται για ανακύκλωση τα μη μεταλλικά συστατικά που προκύπτουν από τον τεμαχισμό. Η Επιτροπή δεν μπορεί να αποδεχθεί αυτήν την τροπολογία.

Οι τροπολογίες 40/47 αφορούν το άρθρο 7 παράγραφος 4 σχετικά με τις απαιτήσεις των ανακυκλώσιμων υλικών που θα εισαχθούν στην οδηγία 70/156/EΟΚ και με τις τροπολογίες αυτές θα καθυστερήσει η ημερομηνία από την οποία τα οχήματα θα πρέπει να είναι επαναχρησιμοποιήσιμα/ανακυκλώσιμα τουλάχιστον κατά 85% και επαναχρησιμοποιήσιμα/ ανακτήσιμα τουλάχιστον κατά 95%. Η Επιτροπή δεν μπορεί να αποδεχθεί αυτήν την καθυστέρηση.

1997/0194 (COD)

Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περι τα οχήματα στο τέλος του κύκλου ζωής τους περι τροποποιησεως της προτασης της επιτροπης σύμφωνα με το άρθρο 250, παράγραφος 2 της συνθήκης ΕΚ

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 175, παράγραφος 1,

την πρόταση της Επιτροπής [1],

[1] ΕΕ C &, &, σ. &

τη γνώμη της Οικονομικής και Κοινωνικής Επιτροπής [2],

[2] ΕΕ C &, &, σ. &

τη γνώμη της Επιτροπής των Περιφερειών [3],

[3] ΕΕ C &, &, σ. &

Αποφασίζοντας σύμφωνα με την διαδικασία του άρθρου 251 της Συνθήκης [4],

[4] ΕΕ C &, &, σ. &

Εκτιμώντας τα εξής:

(1) Θα πρέπει να εναρμονισθούν τα διάφορα εθνικά μέτρα που αφορούν τα οχήματα στο τέλος του κύκλου ζωής τους, προκειμένου, αφενός, να ελαχιστοποιηθεί η επίπτωσή τους στο περιβάλλον, συνεισφέροντας κατ'αυτόν τον τρόπο στην προστασία, διατήρηση και βελτίωση της ποιότητας του περιβάλλοντος και στη διατήρηση της ενέργειας και, αφετέρου, να διασφαλίζεται η ομαλή λειτουργία της εσωτερικής αγοράς και να αποφεύγονται στρεβλώσεις του ανταγωνισμού στην Κοινότητα.

(2) Είναι απαραίτητο ένα ευρύ κοινοτικό πλαίσιο, προκειμένου να διασφαλιστεί συνεκτικότητα μεταξύ των εθνικών προσεγγίσεων για την επίτευξη των προαναφερθέντων στόχων, ιδίως, έχοντας υπόψη τον σχεδιασμό των οχημάτων για ανακύκλωση και ανάκτηση, τις απαιτήσεις για εγκαταστάσεις συλλογής και επεξεργασίας και την επίτευξη των στόχων για την επαναχρησιμοποίηση, ανακύκλωση και ανάκτηση, συνεκτιμώντας την αρχή της επικουρικότητας και την αρχή "ο ρυπαίνων πληρώνει".

(3) Κάθε χρόνο στην Κοινότητα τα οχήματα στο τέλος του κύκλου ζωής τους παράγουν 8 με 9 εκατομμύρια τόνους αποβλήτων, η διαχείριση των οποίων πρέπει να γίνεται σωστά.

(4) Για λόγους πρόνοιας και πρόληψης, και σύμφωνα με την κοινοτική στρατηγική για τη διαχείριση των αποβλήτων, η δημιουργία αποβλήτων πρέπει να αποφεύγεται όσον το δυνατόν περισσότερο.

(5) Είναι επίσης θεμελιώδης αρχή ότι τα απόβλητα θα πρέπει να επαναχρησιμοποιούνται και να ανακτώνται και θα πρέπει να προτιμάται η επαναχρησιμοποίηση και ανακύκλωση.

(6) Τα κράτη μέλη θα πρέπει να λάβουν μέτρα ώστε να εξασφαλίσουν ότι οι οικονομικοί παράγοντες δημιουργούν συστήματα συλλογής, επεξεργασίας και ανάκτησης των οχημάτων στο τέλος του κύκλου ζωής τους.

(7) Τα κράτη μέλη θα πρέπει να λάβουν τα αναγκαία μέτρα ώστε να διασφαλίσουν ότι ο τελευταίος κάτοχος και/ή ιδιοκτήτης μπορεί να παραδίδει το όχημα στο τέλος του κύκλου ζωής του σε εξουσιοδοτημένη εγκατάσταση επεξεργασίας χωρίς κανένα κόστος ως αποτέλεσμα του γεγονότος ότι το όχημα έχει μηδενική ή αρνητική αξία· ότι τα κράτη μέλη θα πρέπει να διασφαλίζουν ότι, οι παραγωγοί αναλαμβάνουν όλες τις δαπάνες ή σημαντικό μέρος των δαπανών για την εφαρμογή των μέτρων αυτών· ότι δεν θα πρέπει να κωλύεται η εύρυθμη λειτουργία των δυνάμεων της αγοράς.

(8) Η παρούσα οδηγία θα πρέπει να καλύπτει οχήματα και οχήματα στο τέλος του κύκλου ζωής τους, περιλαμβανομένων των κατασκευαστικών τους στοιχείων και υλικών, με επιφύλαξη όσον αφορά τα πρότυπα ασφαλείας, τις εκπομπές στον αέρα και τον έλεγχο του θορύβου.

(9) Η παρούσα οδηγία έχει δανεισθεί, οσάκις ενδείκνυται, την ορολογία που χρησιμοποιείται από ορισμένες υπάρχουσες οδηγίες, και συγκεκριμένα την οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικίνδυνων ουσιών [5], την οδηγία 70/156/ΕΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους [6], καθώς και την οδηγία 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων [7].

[5] ΕΕ 196, 16.8.1967, p. 1. Οδηγία όπως τροποποιήθηκε για τελευταία φορά από την οδηγία 98/98/EΚ (ΕΕ L 355, 30.12.1998, σ. 1).

[6] ΕΕ L 42, 23.2.1970, σ. 1. Οδηγία όπως τροποποιήθηκε για τελευταία φορά από την οδηγία 98/91/EC of του Ευρωπαϊκού Κοινοβουλίου και του Συμβουλίου (ΕΕ L 11, 16.1.1999, σ. 25).

[7] ΕΕ L 194, 25.7.1975, σ. 39. Οδηγία όπως τροποποιήθηκε για τελευταία φορά από την οδηγία 96/350/EΚ της Επιτροπής (ΕΕ L 135, 6.6.1996, σ. 32).

(10) Είναι σημαντικό να εφαρμόζονται προληπτικά μέτρα ήδη από τη φάση της αρχικής σύλληψης του οχήματος και εντεύθεν και να λαμβάνουν ιδίως τη μορφή μείωσης και ελέγχου των επικίνδυνων ουσιών στα οχήματα, προκειμένου να προλαμβάνεται η ελευθέρωσή τους στο περιβάλλον, να διευκολύνεται η ανακύκλωση και να αποφεύγεται η διάθεση επικινδύνων αποβλήτων. Θα πρέπει να απαγορευτεί η χρήση ιδίως μολύβδου, υδραργύρου, καδμίου και εξασθενούς χρωμίου. Τα εν λόγω βαρέα μέταλλα θα πρέπει να χρησιμοποιούνται μόνο για ορισμένες εφαρμογές σύμφωνα με τακτικά αναθεωρούμενο κατάλογο.

(11) Η ανακύκλωση όλων των πλαστικών από τα οχήματα στο τέλος του κύκλου ζωής τους, θα πρέπει συνεχώς να βελτιώνεται. Η Επιτροπή εξετάζει τώρα τις περιβαλλοντικές επιπτώσεις του PVC. Με βάση την εξέταση αυτή, η Επιτροπή θα υποβάλει προτάσεις, όπως ενδείκνυται, σχετικά με τη χρήση του PVC, συμπεριλαμβανομένης της χρήσης στα οχήματα.

(12) Οι απαιτήσεις για την αποσυναρμολόγηση, επαναχρησιμοποίηση και ανακύκλωση των οχημάτων στο τέλος του κύκλου της ζωής τους και των εξαρτημάτων τους θα πρέπει να είναι εντεταγμένες στο σχεδιασμό και την παραγωγή νέων οχημάτων.

(13) Θα πρέπει να ενθαρρύνεται η ανάπτυξη αγορών για ανακυκλωμένα υλικά.

(14) Προκειμένου να διασφαλίζεται η απόρριψη των οχημάτων στο τέλος του κύκλου ζωής τους, χωρίς να τίθεται σε κίνδυνο το περιβάλλον, θα πρέπει να δημιουργηθούν κατάλληλα συστήματα συλλογής.

(15) Θα πρέπει να θεσπιστεί πιστοποιητικό καταστροφής, προκειμένου να χρησιμοποιείται ως προϋπόθεση για την αποταξινόμηση των οχημάτων στο τέλος του κύκλου ζωής τους. Τα κράτη μέλη χωρίς σύστημα αποταξινόμησης θα πρέπει να δημιουργήσουν ένα σύστημα σύμφωνα με το οποίο θα κοινοποιείται στην αντίστοιχη αρμόδια αρχή πιστοποιητικό καταστροφής, όταν το όχημα στο τέλος του κύκλου ζωής του μεταφέρεται σε εγκατάσταση επεξεργασίας,

(16) Οι φορείς συλλογής και επεξεργασίας θα πρέπει να επιτρέπεται να λειτουργούν μόνον εφόσον έχουν λάβει άδεια ή, σε περίπτωση που χρησιμοποιείται μητρώο αντί άδειας, εφόσον πληρούνται ορισμένες προϋποθέσεις.

(17) Οι δυνατότητες ανακύκλωσης και ανάκτησης των οχημάτων θα πρέπει να ενθαρρυνθούν.

(18) Είναι σημαντικό να προβλεφθούν απαιτήσεις για τις εργασίες αποθήκευσης και επεξεργασίας, προκειμένου να προλαμβάνονται αρνητικές επιπτώσεις εξαιτίας αυτών στο περιβάλλον και να αποφεύγεται η δημιουργία στρεβλώσεων στο εμπόριο και στον ανταγωνισμό.

(19) Προκειμένου να επιτευχθούν αποτελέσματα βραχυπρόθεσμα και να δοθούν στους φορείς, στους καταναλωτές και στις δημόσιες αρχές, οι απαραίτητες μακροπρόθεσμες προοπτικές, θα πρέπει να διατυπωθούν ποσοτικοί στόχοι για την επαναχρησιμοποίηση, ανακύκλωση και ανάκτηση που πρέπει να επιτυγχάνονται από τους οικονομικούς φορείς.

(20) Οι παραγωγοί θα πρέπει να διασφαλίζουν ότι, τα οχήματα σχεδιάζονται και κατασκευάζονται κατά τέτοιο τρόπο ώστε να επιτρέπουν την επίτευξη των ποσοτικών στόχων επαναχρησιμοποίησης, ανακύκλωσης και ανάκτησης. Προς το σκοπό αυτό, η Επιτροπή θα ενθαρρύνει τη σύνταξη Ευρωπαϊκών προτύπων και θα λάβει τα άλλα απαιτούμενα μέτρα προκειμένου να τροποποιήσει την αντίστοιχη Ευρωπαϊκή νομοθεσία για την έγκριση τύπου των οχημάτων.

(21) Τα κράτη μέλη θα πρέπει να διασφαλίσουν ότι, κατά την εφαρμογή των διατάξεων της παρούσας οδηγίας, διατηρείται ο ανταγωνισμός, ιδίως όσον αφορά την πρόσβαση μικρών και μεσαίων επιχειρήσεων στην αγορά συλλογής, αποσυναρμολόγησης, επεξεργασίας και ανακύκλωσης.

(22) Προκειμένου να διευκολύνεται η αποσυναρμολόγηση και ανακύκλωση των οχημάτων στο τέλος του κύκλου ζωής τους, οι κατασκευαστές οχημάτων θα πρέπει να παρέχουν στις εξουσιοδοτημένες εγκαταστάσεις επεξεργασίας όλες τα τις αναγκαίες για την αποσυναρμολόγηση πληροφορίες, ιδιαίτερα για επικίνδυνα υλικά. Οι κατασκευαστές οχημάτων και οι παραγωγοί υλικών θα πρέπει να χρησιμοποιούν ενιαία πρότυπα κωδικοποίησης για τα κατασκευαστικά στοιχεία και τα υλικά. Προς τούτο θα πρέπει να προωθείται η εκπόνηση, όπου χρειάζεται, ευρωπαϊκών προτύπων.

(23) Οι κατασκευαστές οχημάτων και οι παραγωγοί υλικών θα πρέπει να χρησιμοποιούν πρότυπα κωδικοποίησης για τα κατασκευαστικά στοιχεία και τα υλικά τα οποία θα συνταχθούν από την Επιτροπή με τη συνδρομή της οικείας επιτροπής. Κατά τη σύνταξη των εν λόγω προτύπων, η Επιτροπή θα λαμβάνει υπόψη τις εργασίες που διεξάγονται εν προκειμένω στα οικεία διεθνή φόρα, στις οποίες και συμβάλλει, όπως αρμόζει.

(24) Είναι απαραίτητο να υπάρξουν στοιχεία από το σύνολο της Κοινότητας για τα οχήματα στο τέλος του κύκλου ζωής τους, προκειμένου να παρακολουθείται η εφαρμογή των στόχων της παρούσας οδηγίας.

(25) Οι καταναλωτές θα πρέπει να ενημερώνονται επαρκώς, προκειμένου να προσαρμόζουν τη συμπεριφορά τους και τις στάσεις τους. Προς το σκοπό αυτό, οι αντίστοιχοι οικονομικοί φορείς θα πρέπει να παρέχουν πληροφορίες.

(26) Τα κράτη μέλη μπορούν να επιλέξουν να εφαρμόσουν ορισμένες διατάξεις μέσω συμφωνιών με τον αντίστοιχο οικονομικό τομέα, εφόσον πληρούνται ορισμένες προϋποθέσεις.

(27) Η προσαρμογή, στην επιστημονική και τεχνική πρόοδο, των απαιτήσεων για τις εγκαταστάσεις επεξεργασίας και για τη χρησιμοποίηση επικίνδυνων ουσιών καθώς και η θέσπιση ελάχιστων κανόνων για το πιστοποιητικό καταστροφής, τη μορφή των βάσεων δεδομένων και τα μέτρα εφαρμογής που απαιτούνται για τον έλεγχο της συμμόρφωσης προς τους ποσοτικούς στόχους, θα πρέπει να πραγματοποιούνται από την Επιτροπή στο πλαίσιο διαδικασίας επιτροπής.

(28) Oι διατάξεις σχετικά με την διαδικασία επιτροπής πρέπει να εναρμονισθούν με την απόφαση του Συμβουλίου 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8],

[8] ΕΕ L 184, 17.7.1999, σελ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στόχοι

Η παρούσα οδηγία καθορίζει μέτρα τα οποία αποσκοπούν, ως πρώτη προτεραιότητα, στην πρόληψη της δημιουργίας αποβλήτων από οχήματα και, επιπροσθέτως, στην επαναχρησιμοποίηση, ανακύκλωση και άλλες μορφές ανάκτησης οχημάτων στο τέλος του κύκλου ζωής τους και των κατασκευαστικών τους στοιχείων, ώστε να μειώνεται η ποσότητα των προς διάθεση αποβλήτων, καθώς και στη βελτίωση της περιβαλλοντικής επίδοσης όλων των οικονομικών φορέων που συμμετέχουν στον κύκλο ζωής των οχημάτων και κυρίως των φορέων που συμμετέχουν άμεσα στην επεξεργασία οχημάτων στο τέλος του κύκλου ζωής τους.

Άρθρο 2

Ορισμοί

Για τους σκοπούς της παρούσας οδηγίας, νοείται ως:

1. "όχημα", οποιοδήποτε όχημα χαρακτηρισμένο ως κατηγορία Μ1 ή Ν1, όπως ορίζεται στο Παράρτημα ΙΙ (Α) της οδηγίας 70/156/ΕΟΚ, καθώς και τα τρίκυκλα μηχανοκίνητα οχήματα, όπως ορίζονται στην οδηγία 92/61/ΕΟΚ, πλην των τρικύκλων μοτοσικλετών,

2. "όχημα στο τέλος του κύκλου ζωής του", όχημα το οποίο αποτελεί απόβλητο κατά την έννοια του άρθρου 1, στοιχείο (α) της οδηγίας 75/442/ΕΟΚ,

3. "παραγωγός", ο κατασκευαστής του οχήματος ή ο επαγγελματίας εισαγωγέας του οχήματος σε κράτος μέλος,

4. "πρόληψη", μέτρα που αποσκοπούν στη μείωση της ποσότητας και της βλαπτικής επίδρασης στο περιβάλλον των οχημάτων στο τέλος του κύκλου ζωής τους, των υλικών τους και των ουσιών τους,

5. "επεξεργασία", οποιαδήποτε δραστηριότητα, αφότου το όχημα στο τέλος του κύκλου ζωής του παραδοθεί σε εγκατάσταση για απορρύπανση, διάλυση, κοπή, τεμαχισμό, ανάκτηση ή προετοιμασία προς διάθεση των καταλοίπων τεμαχισμού και οιεσδήποτε άλλες εργασίες διεξάγονται για την ανάκτηση και/ή την διάθεση του οχήματος στο τέλος του κύκλου ζωής του και των κατασκευαστικών του στοιχείων,

6. "επαναχρησιμοποίηση", οποιαδήποτε εργασία μέσω της οποίας κατασκευαστικά στοιχεία των οχημάτων στο τέλος του κύκλου ζωής τους χρησιμοποιούνται για τον ίδιο σκοπό για τον οποίο είχαν αρχικά σχεδιαστεί,

7. "ανακύκλωση", η επανεπεξεργασία σε διαδικασία παραγωγής των αποβλήτων υλικών για τον αρχικό σκοπό ή για άλλους σκοπούς, πλην της ανάκτησης ενέργειας. Ως ανάκτηση ενέργειας νοείται η χρήση καυσίμου αποβλήτου ως μέσου παραγωγής ενέργειας με άμεση αποτέφρωση, με ή χωρίς άλλα απόβλητα αλλά με ανάκτηση της θερμότητας,

8. "ανάκτηση", οποιαδήποτε από τις εργασίες που προβλέπονται στο Παράρτημα ΙΙ Β της οδηγίας 75/442/ΕΟΚ,

9. "διάθεση", οποιαδήποτε από τις εργασίες που προβλέπονται στο Παράρτημα ΙΙ Α της οδηγίας 75/442/ΕΟΚ,

10. "οικονομικοί φορείς", οι παραγωγοί, διανομείς, συλλέκτες, ασφαλιστικές εταιρείες που ασφαλίζουν μηχανοκίνητα οχήματα, υπεύθυνοι διάλυσης, τεμαχισμού, ανάκτησης, ανακύκλωσης και άλλοι φορείς επεξεργασίας οχημάτων στο τέλος του κύκλου ζωής τους, συμπεριλαμβανομένων των κατασκευαστικών τους στοιχείων και υλικών,

11. "επικίνδυνη ουσία", οποιαδήποτε ουσία, η οποία θεωρείται επικίνδυνη δυνάμει της οδηγίας 67/548/ΕΟΚ,

12. "τεμαχιστής", οποιοδήποτε μηχάνημα που χρησιμοποιείται για την κοπή σε κομμάτια ή τον θρυμματισμό οχημάτων στο τέλος του κύκλου ζωής τους, μεταξύ άλλων και για τη λήψη παλιοσίδερων για άμεση επαναχρησιμοποίηση,

13. "πληροφορίες αποσυναρμολόγησης", κάθε πληροφορία που απαιτείται για την επεξεργασία οχημάτων στο τέλος του κύκλου ζωής τους κατά τρόπο τεχνικά και περιβαλλοντικά άρτιο. Οι κατασκευαστές οχημάτων και παραγωγοί κατασκευαστικών στοιχείων τις διαθέτουν στις εξουσιοδοτημένες εγκαταστάσεις επεξεργασίας σε μορφή έντυπων εγχειριδίων ή ηλεκτρονικών μέσων (π.χ. CD-ROM, τηλεματικές υπηρεσίες ανοικτής επικοινωνίας).

Άρθρο 3

Πεδίο εφαρμογής

1. Η παρούσα οδηγία καλύπτει τα οχήματα και τα οχήματα στο τέλος του κύκλου ζωής τους, περιλαμβανομένων των κατασκευαστικών τους στοιχείων και των υλικών. Αυτό ισχύει ανεξαρτήτως του τρόπου με τον οποίο το όχημα συντηρήθηκε ή επισκευάστηκε κατά τη διάρκεια της χρησιμοποιήσεώς του και επίσης ανεξαρτήτως του εάν το όχημα φέρει κατασκευαστικά στοιχεία που χορηγήθηκαν από τον παραγωγό ή άλλα κατασκευαστικά στοιχεία, των οποίων η τοποθέτηση ως ανταλλακτικών ή μεταγενέστερου εξοπλισμού ανταποκρίνεται στις σχετικές κοινοτικές και εθνικές διατάξεις.

2. Η παρούσα οδηγία εφαρμόζεται με την επιφύλαξη της ισχύουσας κοινοτικής νομοθεσίας και της σχετικής εθνικής νομοθεσίας, ιδίως όσον αφορά τα πρότυπα ασφάλειας, τις εκπομπές στον αέρα και τους ελέγχους θορύβου, καθώς και την προστασία του εδάφους και του νερού.

α) Εφόσον παραγωγός κατασκευάζει ή εισάγει μόνο οχήματα τα οποία εξαιρούνται από την οδηγία 70/156/ΕΟΚ, δυνάμει του άρθρου 8, παρ. 2, σημείο α) αυτής, τα κράτη μέλη μπορούν να εξαιρούν τον παραγωγό αυτό και τα οχήματά του από το άρθρο 7, παρ. 4, το άρθρο 8 και το άρθρο 9 της παρούσας οδηγίας.

β) Τα οχήματα ειδικής χρήσης υπό την έννοια του άρθρου 4 παρ. 1 σημείο α), δεύτερη περίπτωση της οδηγίας 70/156/ΕΟΚ εξαιρούνται από τις διατάξεις του άρθρου 7 της παρούσης οδηγίας.

4. Για τα τρίκυκλα μηχανοκίνητα οχήματα, ισχύουν μόνο το άρθρο 5 παρ. 1 και 2 και το άρθρο 6 της παρούσας οδηγίας.

Άρθρο 4

Πρόληψη

1. Για τα τρίκυκλα μηχανοκίνητα οχήματα, ισχύουν μόνο το άρθρο 5 παρ. 1 και 2 και το άρθρο 6 της παρούσας οδηγίας:

α) οι κατασκευαστές οχημάτων, σε συνεργασία με τους κατασκευαστές υλικών και εξοπλισμού, να περιορίσουν τη χρήση επικινδύνων ουσιών στα οχήματα και να τη μειώνουν στο μέτρο του δυνατού, ήδη από τη φάση της αρχικής σύλληψης του οχήματος και εφεξής, ιδίως προκειμένου να προλαμβάνεται η ελευθέρωσή τους στο περιβάλλον, να καθίσταται η ανακύκλωση ευκολότερη και να αποφεύγεται η ανάγκη διάθεσης επικινδύνων αποβλήτων·

β) κατά τον σχεδιασμό και την παραγωγή νέων οχημάτων, να λαμβάνονται πλήρως υπόψη και να διευκολύνονται η διάλυση, η επαναχρησιμοποίηση και η ανάκτηση, και ιδίως η ανακύκλωση, οχημάτων στο τέλος του κύκλου ζωής τους, των κατασκευαστικών τους στοιχείων και των υλικών τους·

γ) οι κατασκευαστές οχημάτων, σε συνεργασία με τους κατασκευαστές υλικών και εξοπλισμού, να ενσωματώνουν αυξανόμενη ποσότητα ανακυκλωμένου υλικού σε οχήματα και άλλα προϊόντα, προκειμένου να αναπτύσσονται οι αγορές για ανακυκλωμένα υλικά.

α) Τα κράτη μέλη διασφαλίζουν ότι τα υλικά και τα κατασκευαστικά στοιχεία των οχημάτων που διατίθενται στην αγορά από τις ...( [9]) δεν περιέχουν μόλυβδο, υδράργυρο, κάδμιο ή εξασθενές χρώμιο, πλην εκείνων των περιπτώσεων που απαριθμούνται στο Παράρτημα ΙΙ υπό τους όρους που προσδιορίζονται σε αυτό.

[9] 18 μήvες μετά τηv ημερoμηvία έvαρξης ισχύoς της παρoύσας oδηγίας.

β) Σύμφωνα με τη διαδικασία του άρθρου 11, η Επιτροπή, σε τακτική βάση και σύμφωνα με την τεχνική και επιστημονική πρόοδο, τροποποιεί το Παράρτημα ΙΙ προκειμένου:

i) να καθορίζει, όπου απαιτείται, μέγιστες τιμές συγκέντρωσης έως τις οποίες η ύπαρξη των αναφερομένων στο σημείο α) ουσιών, σε συγκεκριμένα υλικά και κατασκευαστικά στοιχεία, είναι ανεκτή,

ii) να εξαιρεί ορισμένα υλικά και κατασκευαστικά στοιχεία οχημάτων από τις διατάξεις του στοιχείου (α), εφόσον η χρήση των εν λόγω ουσιών είναι αναπόδραστη ανάγκη,

iii) να διαγράφει υλικά και κατασκευαστικά στοιχεία οχημάτων από το Παράρτημα ΙΙ, εάν η χρήση των εν λόγω ουσιών μπορεί να αποφευχθεί,

iv) να καθορίζει εκείνα τα υλικά και κατασκευαστικά στοιχεία, τα οποία, σύμφωνα με τα σημεία i) και ii), μπορούν να αφαιρούνται πριν από κάθε περαιτέρω επεξεργασία· τα εν λόγω υλικά και κατασκευαστικά στοιχεία επισημαίνονται ή καθίστανται αναγνωρίσιμα με άλλα κατάλληλα μέσα.

γ) Η Επιτροπή τροποποιεί για πρώτη φορά το Παράρτημα ΙΙ, το αργότερο ....... [10]. Πάντως, καμμία από τις απαριθμούμενες εξαιρέσεις δεν διαγράφεται από το Παράρτημα, πριν από την 1η Ιανουαρίου 2003.

[10] 12μήvες μετά τηv ημερoμηvία έvαρξης ισχύoς της παρoύσας oδηγίας.

Άρθρο 5

Συλλογή

1. Τα κράτη μέλη λαμβάνουν τα απαραίτητα μέτρα προκειμένου να εξασφαλίζουν ότι:

- οι οικονομικοί φορείς δημιουργούν συστήματα για τη συλλογή όλων των οχημάτων στο τέλος του κύκλου ζωής τους,

- την επαρκή διάθεση εγκαταστάσεων συλλογής στην επικράτειά τους.

2. Τα κράτη μέλη λαμβάνουν επίσης τα απαραίτητα μέτρα ώστε να διασφαλίζουν ότι όλα τα οχήματα στο τέλος του κύκλου ζωής τους μεταφέρονται σε εξουσιοδοτημένες εγκαταστάσεις επεξεργασίας.

3. Τα κράτη μέλη δημιουργούν σύστημα, σύμφωνα με το οποίο η υποβολή πιστοποιητικού καταστροφής αποτελεί προϋπόθεση για την αποταξινόμηση του οχήματος στο τέλος του κύκλου ζωής του.

Το πιστοποιητικό αυτό χορηγείται στον κάτοχο και/ή ιδιοκτήτη, όταν το όχημα στο τέλος του κύκλου ζωής του μεταφέρεται σε εγκατάσταση επεξεργασίας, χώρο απόσυρσης ή σε κατασκευαστή. Πιστοποιητικό καταστροφής μπορούν να εκδίδουν μόνον εγκαταστάσεις επεξεργασίας, φορείς απόσυρσης και κατασκευαστές που έχουν λάβει άδεια σύμφωνα με το άρθρο 6. Τα κράτη μέλη μπορούν να επιτρέπουν σε παραγωγούς, εμπόρους και συλλέκτες να εκδίδουν πιστοποιητικά καταστροφής, εφόσον εγγυώνται ότι, το όχημα στο τέλος του κύκλου ζωής του, μεταφέρεται σε εξουσιοδοτημένη εγκατάσταση επεξεργασίας. Επιτρέπεται η προσωρινή αποταξινόμηση χωρίς την κατάθεση πιστοποιητικού καταστροφής.

Η έκδοση πιστοποιητικού καταστροφής από εγκαταστάσεις επεξεργασίας ή εμπόρους ή συλλέκτες που ενεργούν για εξουσιοδοτημένες εγκαταστάσεις επεξεργασίας, δεν παρέχει στους ανωτέρω το δικαίωμα απαίτησης χρηματικής αποζημίωσης, πλην των περιπτώσεων όπου αυτό έχει ρυθμιστεί ρητώς από τα κράτη μέλη.

Τα κράτη μέλη που δεν διαθέτουν σύστημα αποταξινόμησης τη στιγμή έναρξης ισχύος της παρούσας οδηγίας, δημιουργούν ένα σύστημα σύμφωνα με το οποίο, όταν ένα όχημα στο τέλος του κύκλου ζωής του μεταφέρεται σε εγκατάσταση επεξεργασίας, διαβιβάζεται στην αρμόδια αρχή πιστοποιητικό καταστροφής, και συμμορφώνονται, εν πάση περιπτώσει, με τις διατάξεις της παρούσας παραγράφου. Τα κράτη μέλη που κάνουν χρήση του παρόντος εδαφίου, ενημερώνουν την Επιτροπή για τους σχετικούς λόγους.

4. Τα κράτη μέλη λαμβάνουν τα απαραίτητα μέτρα ώστε να διασφαλίζεται ότι η παράδοση του οχήματος σε εξουσιοδοτημένη εγκατάσταση επεξεργασίας σύμφωνα με την παράγραφο 3, δεν συνεπάγεται κόστος για τον τελευταίο κάτοχο και/ή ιδιοκτήτη, ως αποτέλεσμα του γεγονότος ότι το όχημα έχει μηδενική ή αρνητική αξία στην αγορά.

Τα κράτη μέλη λαμβάνουν τα απαραίτητα μέτρα προκειμένου να διασφαλίζεται ότι, οι παραγωγοί καλύπτουν το σύνολο ή σημαντικό μέρος του κόστους της εφαρμογής του μέτρου αυτού και/ή παραλαμβάνουν τα οχήματα στο τέλος της ζωής τους, υπό τις ίδιες προϋποθέσεις με εκείνες που προβλέπει το πρώτο εδάφιο.

Τα κράτη μέλη μπορούν να ορίσουν ότι η παράδοση οχημάτων στο τέλος του κύκλου ζωής τους δεν είναι εντελώς δωρεάν, εάν τα οχήματα στο τέλος του κύκλου ζωής τους δεν περιέχουν τα βασικά κατασκευαστικά στοιχεία ενός οχήματος, και ιδίως τον κινητήρα και το αμάξωμα, ή περιέχουν απόβλητα που προστέθηκαν στο όχημα στο τέλος του κύκλου ζωής του.

Η Επιτροπή παρακολουθεί τακτικά την εφαρμογή του πρώτου εδαφίου, προκειμένου να διασφαλίζει ότι, δεν προκαλεί στρεβλώσεις της αγοράς και, εάν είναι απαραίτητο, προτείνει στο Ευρωπαϊκό Κοινοβούλιο και στο Συμβούλιο σχετική τροποποίηση.

5. Τα κράτη μέλη λαμβάνουν τα απαραίτητα μέτρα ώστε να εξασφαλίζουν ότι οι αρμόδιες αρχές αναγνωρίζουν αμοιβαία και δέχονται τα πιστοποιητικά καταστροφής που εκδίδονται σε άλλα κράτη μέλη, σύμφωνα με την παράγραφο 3. Προς το σκοπό αυτό, η Επιτροπή, το αργότερο ....... [11], συντάσσει τις βασικές απαιτήσεις για το πιστοποιητικό καταστροφής.

[11] 12 μήvες μετά τηv ημερoμηvία έvαρξης ισχύoς της παρoύσας oδηγίας.

Άρθρο 6

Επεξεργασία

1. Τα κράτη μέλη λαμβάνουν τα απαραίτητα μέτρα ώστε να εξασφαλίζουν ότι όλα τα οχήματα στο τέλος του κύκλου ζωής τους αποθηκεύονται (έστω και προσωρινώς) και υφίστανται επεξεργασία σύμφωνα με τις γενικές απαιτήσεις που προβλέπονται στο άρθρο 4 της οδηγίας 75/442/ΕΟΚ και σύμφωνα με τις βασικές τεχνικές απαιτήσεις που προβλέπονται στο Παράρτημα Ι της παρούσας οδηγίας, με την επιφύλαξη των εθνικών κανόνων για την υγεία και το περιβάλλον.

2. Τα κράτη μέλη λαμβάνουν τα απαραίτητα μέτρα προκειμένου να εξασφαλίζουν ότι κάθε εγκατάσταση ή επιχείρηση που εκτελεί εργασίες επεξεργασίας, λαμβάνει άδεια ή κατα γράφεται από τις αρμόδιες αρχές, σύμφωνα με τα άρθρα 9, 10 και 11 της οδηγίας 75/442/ΕΟΚ. Τα κράτη μέλη λαμβάνουν τα αναγκαία μέτρα προκειμένου να εξασφαλίσουν ότι οι επιχειρήσεις που δέχονται προς απόσυρση οχήματα στο τέλος του κύκλου ζωής τους είναι καταχωρημένες στις αρμόδιες αρχές, ακόμα κι αν δεν εκτελούν εργασίες επεξεργασίας (χώροι απόσυρσης.

Η παρέκκλιση από την απαίτηση αδείας που αναφέρεται στο άρθρο 11, παράγραφος 1, στοιχείο (β) της οδηγίας 75/442/ΕΟΚ, μπορεί να ισχύει για εργασίες ανάκτησης που αφορούν απόβλητα από οχήματα στο τέλος του κύκλου ζωής τους, τα οποία έχουν υποστεί επεξεργασία, σύμφωνα με το Παράρτημα Ι, παράγραφος 3 της παρούσας οδηγίας, εφόσον έχει προηγηθεί της καταγραφής επιθεώρηση από τις αρμόδιες αρχές. Κατά την επιθεώρηση αυτή εξακριβώνονται:

α) οι τύποι και οι ποσότητες των επεξεργαστέων αποβλήτων,

β) οι τηρητέες γενικές τεχνικές απαιτήσεις,

γ) οι ληπτέες προφυλάξεις ασφαλείας,

για την επίτευξη των στόχων του άρθρου 4 της οδηγίας 75/442/ΕΟΚ. Η επιθεώρηση αυτή διενεργείται μία φορά κατ' έτος. Τα κράτη μέλη που κάνουν χρήση της παρέκκλισης, διαβιβάζουν τα αποτελέσματα στην Επιτροπή.

3. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι οποιαδήποτε εγκατάσταση ή επιχείρηση που εκτελεί εργασίες επεξεργασίας, πληροί τουλάχιστον τις ακόλουθες υποχρεώσεις σύμφωνα με το Παράρτημα Ι:

α) Τα οχήματα στο τέλος του κύκλου ζωής τους απογυμνώνονται προτού επέλθει περαιτέρω επεξεργασία, ή λαμβάνονται άλλα ισοδύναμα μέτρα, προκειμένου να μειωθεί οποιαδήποτε επιβλαβής επίπτωση στο περιβάλλον. Κατασκευαστικά στοιχεία ή υλικά που επισημαίνονται ή καθίστανται αναγνωρίσιμα με άλλο τρόπο, σύμφωνα με το άρθρο 4, παράγραφος 2, αφαιρούνται πριν από περαιτέρω επεξεργασία.

β) Τα επικίνδυνα υλικά και κατασκευαστικά στοιχεία αφαιρούνται και απομονώνονται κατά επιλεκτικό τρόπο, ώστε να μην μολύνουν στη συνέχεια τα κατάλοιπα τεμαχισμού οχημάτων στο τέλος του κύκλου ζωής τους.

γ) Οι εργασίες απογύμνωσης και αποθήκευσης διεξάγονται κατά τρόπο ο οποίος διασφαλίζει την καταλληλότητα των κατασκευαστικών στοιχείων του οχήματος για επαναχρησιμοποίηση και ανάκτηση, και ιδίως για ανακύκλωση.

Οι εργασίες επεξεργασίας για την απορρύπανση των οχημάτων στο τέλος του κύκλου ζωής τους, όπως προβλέπεται στο Παράρτημα Ι, παράγραφος 3, πραγματοποιούνται το συντομότερο δυνατό.

4. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι η άδεια ή η καταγραφή που αναφέρεται στην παράγραφο 2, περιλαμβάνει όλες τις απαραίτητες προϋποθέσεις για την συμμόρφωση προς τις απαιτήσεις των παραγράφων 1, 2 και 3.

5. Τα κράτη μέλη πρέπει να ενθαρρύνουν τις εγκαταστάσεις ή επιχειρήσεις οι οποίες εκτελούν εργασίες επεξεργασίας, να υιοθετούν πιστοποιημένα συστήματα περιβαλλοντικής διαχείρισης.

Άρθρο 7

Επαναχρησιμοποίηση και ανάκτηση

1. Τα κράτη μέλη λαμβάνουν τα απαραίτητα μέτρα προκειμένου να ενθαρρύνουν την επαναχρη σιμοποίηση όσων κατασκευαστικών στοιχείων είναι κατάλληλα για επαναχρησιμοποίηση, την ανάκτηση όσων κατασκευαστικών στοιχείων δεν μπορούν να επαναχρησιμοποιηθούν, και την απόδοση προτεραιότητας στην ανακύκλωση όταν είναι περιβαλλοντικά εφαρμόσιμη, με την επιφύλαξη των απαιτήσεων όσον αφορά την ασφάλεια των οχημάτων και τις περιβαλλοντικές απαιτήσεις, και ιδιαίτερα εκείνες που αφορούν τα καυσαέρια και τον θόρυβο.

Οι παραγωγοί κατασκευαστικών στοιχείων οφείλουν να παρέχουν στις εξουσιοδοτημένες εγκαταστάσεις επεξεργασίας τις απαραίτητες πληρoφoρίες όσoν αφoρά τη διάλυση, την απoθήκευση και τoν έλεγχo των κατασκευαστικών στοιχείων τα οποία μπορούν να επαναχρησιμοποιηθούν.

2. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν την επίτευξη των ακόλουθων στόχων από τους οικονομικούς φορείς:

α) Το αργότερο μέχρι 1ης Ιανουαρίου 2006, για όλα τα οχήματα στο τέλος του κύκλου ζωής τους, η επαναχρησιμοποίηση και ανάκτηση αυξάνεται τουλάχιστον στο 85% κατά μέσο βάρος ανά όχημα και ανά έτος. Εντός του ιδίου χρονικού ορίου, η επαναχρησιμοποίηση και ανακύκλωση αυξάνεται τουλάχιστον στο 80% κατά μέσο βάρος ανά όχημα και ανά έτος.

Για τα οχήματα που έχουν παραχθεί πριν από την 1η Ιανουαρίου 1980, τα κράτη μέλη μπορούν να καθορίσουν χαμηλότερους στόχους, αλλά όχι χαμηλότερους από το 75% για την επαναχρησιμοποίηση και ανάκτηση και όχι χαμηλότερους από το 70% για την επαναχρησιμοποίηση και ανακύκλωση. Τα κράτη μέλη που κάνουν χρήση του παρόντος εδαφίου, ενημερώνουν την Επιτροπή και τα άλλα κράτη μέλη για τους σχετικούς λόγους.

β) Το αργότερο την 1η Ιανουαρίου 2015, για όλα τα οχήματα στο τέλος του κύκλου ζωής τους, η επαναχρησιμοποίηση και ανάκτηση αυξάνεται τουλάχιστον στο 95% κατά μέσο βάρος ανά όχημα και ανά έτος. Εντός των ιδίων χρονικών ορίων, η επαναχρησιμοποίηση και η ανακύκλωση αυξάνεται τουλάχιστον στο 85% κατά μέσο βάρος ανά όχημα και ανά έτος.

Το αργότερο την 31η Δεκεμβρίου 2005, το Ευρωπαϊκό Κοινοβούλιο και το Συμβούλιο επανεξετάζουν τους στόχους που αναφέρονται στην παράγραφο (β), βάσει εκθέσεως της Επιτροπής που συνοδεύεται από πρόταση. Στην έκθεσή της, η Επιτροπή λαμβάνει υπόψη της τις εξελίξεις όσον αφορά τη σύνθεση των υλικών των οχημάτων, καθώς και τυχόν άλλες περιβαλλοντικές πτυχές συνδεόμενες με τα οχήματα.

Σύμφωνα με τη διαδικασία του άρθρου 11, η Επιτροπή ορίζει τις αναγκαίες λεπτομέρειες του ελέγχου της συμμόρφωσης των κρατών μελών με τους στόχους που ορίζονται στην παρούσα παράγραφο. Εν προκειμένω, η Επιτροπή λαμβάνει υπόψη όλους τους συναφείς παράγοντες, μεταξύ άλλων το κατά πόσον είναι διαθέσιμα στοιχεία και το ζήτημα των εισαγωγών/εξαγωγών οχημάτων στο τέλος του κύκλου ζωής τους. Η Επιτροπή λαμβάνει το μέτρο αυτό το αργότερο στις ........... [12].

[12] 24 μήvες μετά τηv ημερoμηvία έvαρξης ισχύoς της παρoύσας oδηγίας.

3. Βάσει προτάσεως της Επιτροπής, το Ευρωπαϊκό Κοινοβούλιο και το Συμβούλιο καθορίζουν στόχους επαναχρησιμοποίησης και ανάκτησης, καθώς και επαναχρησιμοποίησης και ανακύκλωσης, για τα έτη πέραν του 2015.

4. Προκειμένου να προετοιμασθεί τροποποίηση της οδηγίας 70/156/ΕΟΚ, η Επιτροπή ενθαρρύνει την εκπόνηση ευρωπαϊκών προτύπων σχετικά με τη δυνατότητα αποσυναρμολόγησης, ανάκτησης και ανακύκλωσης των οχημάτων. Μόλις υπάρξει συμφωνία για τα πρότυπα, και σε κάθε περίπτωση πριν από το τέλος του 2001 το αργότερο, το Ευρωπαϊκό Κοινοβούλιο και το Συμβούλιο, βάσει πρότασης της Επιτροπής, θα τροποποιήσουν την οδηγία 70/156/ΕΟΚ, ούτως ώστε τα οχήματα που έχουν λάβει έγκριση τύπου σύμφωνα προς την ανωτέρω οδηγία και διατίθενται στην αγορά τρία έτη μετά την τροποποίηση της οδηγίας 70/156/ΕΟΚ, να μπορούν να επαναχρησιμοποιηθούν και/ή να ανακυκλωθούν τουλάχιστον κατά 85% κατά βάρος ανά όχημα και να επαναχρησιμοποιηθούν και να ανακτηθούν τουλάχιστον κατά 95% κατά βάρος ανά όχημα.

Άρθρο 8

Πρότυπα κωδικοποίησης/ πληροφορίες αποσυναρμολόγησης

1. Τα κράτη μέλη λαμβάνουν τα απαραίτητα μέτρα προκειμένου να εξασφαλίζουν ότι οι παραγωγοί, σε συνεργασία με τους κατασκευαστές υλικών και εξοπλισμού, χρησιμοποιούν πρότυπα κωδικοποίησης για τα κατασκευαστικά στοιχεία και τα υλικά, ιδίως για να διευκολύνουν την αναγνώριση των κατασκευαστικών στοιχείων και υλικών τα οποία είναι κατάλληλα για επαναχρησιμοποίηση και ανάκτηση.

2. Το αργότερο στις .................. [13], η Επιτροπή, σύμφωνα με τη διαδικασία του άρθρου 11, ορίζει τα πρότυπα που αναφέρονται στην παράγραφο 1 του παρόντος άρθρου, λαμβάνοντας υπόψη τις εργασίες που διεξάγονται εν προκειμένω στα οικεία διεθνή φόρα στις οποίες και συμβάλλει, όπως αρμόζει.

[13] 12 μήvες μετά τηv ημερoμηvία έvαρξης ισχύoς της παρoύσας oδηγίας.

3. Τα κράτη μέλη λαμβάνουν τα απαραίτητα μέτρα προκειμένου να εξασφαλίζουν ότι οι παραγωγοί παρέχουν πληροφορίες αποσυναρμολόγησης για κάθε νέο τύπο οχήματος που διατίθεται στην αγορά εντός έξι μηνών από τη διάθεσή του στην αγορά. Οι εν λόγω πληροφορίες , στο βαθμό που απαιτείται από τις εγκαταστάσεις επεξεργασίας προκειμένου να συμμορφώνονται με τις διατάξεις της παρούσας οδηγίας, προσδιορίζουν τα διάφορα κατασκευαστικά στοιχεία και υλικά του οχήματος, καθώς και τα σημεία όπου ευρίσκονται όλες οι επικίνδυνες ουσίες στα οχήματα, ώστε να επιτυγχάνονται ιδίως οι στόχοι του άρθρου 7.

Άρθρο 9

Υποβολή εκθέσεων και πληροφόρηση

1. Κάθε τρία έτη, τα κράτη μέλη διαβιβάζουν στην Επιτροπή έκθεση σχετικά με την εφαρμογή της παρούσας οδηγίας. Η έκθεση καταρτίζεται βάσει ερωτηματολογίου ή σχεδίου που καταρτίζει η Επιτροπή κατά τη διαδικασία του άρθρου 6 της οδηγίας 91/692/ΕΟΚ [14] προκειμένου να δημιουργηθούν βάσεις δεδομένων για τα οχήματα στο τέλος του κύκλου ζωής τους και την επεξεργασία τους. Το ερωτηματολόγιο ή το σχέδιο διαβιβάζεται στα κράτη μέλη έξι μήνες πριν από την έναρξη της περιόδου που καλύπτεται στην έκθεση. Η έκθεση υποβάλλεται στην Επιτροπή εντός εννέα μηνών από το τέλος της τριετούς περιόδου την οποία καλύπτει.

[14] ΕΕ L 377, 31.12.1991, σ. 48.

Η πρώτη έκθεση καλύπτει περίοδο τριών ετών από την .......... [15].

[15] 18 μήvες μετά τηv ημερoμηvία έvαρξης ισχύoς της παρoύσας oδηγίας.

Η Επιτροπή δημοσιεύει έκθεση σχετικά με την εφαρμογή της παρούσας οδηγίας, εντός εννέα μηνών από την παραλαβή των εκθέσεων από τα κράτη μέλη.

2. Τα κράτη μέλη απαιτούν σε κάθε περίπτωση από τους σχετικούς οικονομικούς φορείς να δημοσιεύουν πληροφορίες σχετικά με:

- το σχεδιασμό των οχημάτων και των κατασκευαστικών στοιχείων τους προκειμένου να μπορούν να ανακτηθούν και να ανακυκλωθούν,

- την ορθή από περιβαλλοντική άποψη επεξεργασία των οχημάτων στο τέλος του κύκλου ζωής τους, ειδικότερα όσον αφορά την αφαίρεση όλων των υγρών και την αποσυναρμολόγηση,

- την ανάπτυξη και βελτιστοποίηση τρόπων για την επαναχρησιμοποίηση, την ανακύκλωση και την ανάκτηση των οχημάτων στο τέλος του κύκλου ζωής των και των κατασκευαστικών τους στοιχείων,

- την επιτευχθείσα πρόοδο όσον αφορά την ανάκτηση και ανακύκλωση προκειμένου να μειωθούν τα προς διάθεση απόβλητα και να αυξηθούν τα ποσοστά ανάκτησης και ανακύκλωσης.

Ο παραγωγός οφείλει να διαθέτει τις πληροφορίες αυτές στους μελλοντικούς αγοραστές οχημάτων και να τις περιλαμβάνει στο διαφημιστικό υλικό για την εμπορική προώθηση του νέου οχήματος.

Άρθρο 10

Εφαρμογή

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία μέχρι τις ...........* [16]). Πληροφορούν αμέσως την Επιτροπή σχετικά.

[16] ) 18 μήvες μετά τηv ημερoμηvία έvαρξης ισχύoς της παρoύσας oδηγίας.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των κυριοτέρων διατάξεων εσωτερικού δικαίου που εκδίδουν στον τομέα που διέπεται από την παρούσα οδηγία.

3. Υπό την προϋπόθεση ότι επιτυγχάνονται τα επιδιωκόμενα από την παρούσα οδηγία αποτελέσματα, τα κράτη μέλη μπορούν να μεταφέρουν στην εθνική τους νομοθεσία τις διατάξεις των άρθρων 4 παρ. 1, 5 παρ. 1, 7 παρ. 1, 8 παρ. 1, 8 παρ. 3 και 9 παρ. 2 και να διευκρινίζουν τις λεπτομέρειες εφαρμογής του άρθρου 5 παρ. 4, μέσω συμφωνιών μεταξύ των αρμοδίων αρχών και των ενδιαφερομένων οικονομικών τομέων. Οι συμφωνίες αυτές πρέπει να πληρούν τις ακόλουθες απαιτήσεις:

α) οι συμφωνίες είναι εκτελεστές,

β) οι συμφωνίες πρέπει να καθορίζουν στόχους με αντίστοιχες προθεσμίες,

γ) οι συμφωνίες δημοσιεύονται στην εθνική επίσημη εφημερίδα ή σε δημόσιο έγγραφο εξ ίσου προσιτό στο κοινό, και διαβιβάζονται στην Επιτροπή,

δ) τα αποτελέσματα που προκύπτουν δυνάμει της συμφωνίας παρακολουθούνται τακτικά, αναφέρονται στις αρμόδιες αρχές και την Επιτροπή και καθίστανται διαθέσιμα στο κοινό υπό τις προϋποθέσεις που ορίζει η συμφωνία,

ε) οι αρμόδιες αρχές μεριμνούν για την εξέταση της προόδου που επιτυγχάνεται δυνάμει της συμφωνίας,

στ) σε περίπτωση μη συμμόρφωσης με τη συμφωνία, τα κράτη μέλη οφείλουν να εφαρμόζουν τις σχετικές διατάξεις της παρούσας οδηγίας μέσω νομοθετικών, κανονιστικών ή διοικητικών μέτρων.

Άρθρο 11

Διαδικασία επιτροπής

Η Επιτροπή, επικουρείται από την επιτροπή που έχει συσταθεί δυνάμει του άρθρου 18 της απόφασης 75/442/ΕΟΚ, την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

Όταν γίνεται αναφορά στην παρούσα παράγραφο εφαρμόζεται η κανονιστική διαδικασία που ορίζεται στο άρθρο 5 της απόφασης 1999/468/ΕΚ, σύμφωνα με το άρθρο 7 παράγραφος 3 και το άρθρο 8 της απόφασης..

Η προθεσμία που αναφέρεται στο άρθρο 5, παράγραφος 6 της οδηγίας 1999/468/ΕΚ ορίζεται σε τρεις μήνες.

Η Επιτροπή καθορίζει, σύμφωνα με την παρούσα διαδικασία:

α) τις τροποποιήσεις που είναι αναγκαίες για την προσαρμογή των Παραρτημάτων της παρούσας οδηγίας στην επιστημονική και τεχνική πρόοδο,

β) τις βασικές απαιτήσεις για το πιστοποιητικό καταστροφής, που αναφέρονται στο άρθρο 5, παράγραφος 5,

γ) τα έντυπα που σχετίζονται με το σύστημα βάσεως δεδομένων το οποίο αναφέρεται στο άρθρο 9,

δ) τις λεπτομέρειες εφαρμογής που αναφέρονται στο άρθρο 7, παράγραφος 2, τρίτο εδάφιο.

Άρθρο 12

Έναρξη ισχύος

1. Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

2. Το άρθρο 5 παράγραφος 4 εφαρμόζεται

- από την 1η Ιανουαρίου 2001 για οχήματα που διατίθενται στην αγορά από την ημερομηνία αυτή·

- από την 1η Ιανουαρίου 2006 για οχήματα που έχουν διατεθεί στην αγορά πριν από την ημερομηνία που αναφέρεται στην πρώτη περίπτωση.

3. Στο Παράρτημα ΙΙ, σημείο 11, μια μέγιστη τιμή 5g ανά όχημα, μπορεί να εφαρμόζεται μέχρι .............. [17].

[17] 30 μήvες μετά τηv ημερoμηvία έvαρξης ισχύoς της παρoύσας oδηγίας.

Άρθρο 13

Η παρούσα οδηγία απευθύνεται στα κράτη μέλη.

Έγινε στις Βρυξέλλες, στις

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ I

Βασικές τεχνικές απαιτήσεις για την επεξεργασία σύμφωνα με το άρθρο 6, παράγραφοι 1 και 3

1. Τοποθεσίες αποθήκευσης (περιλαμβανομένης προσωρινής αποθήκευσης) των οχημάτων στο τέλος του κύκλου ζωής τους πριν από την επεξεργασία τους:

- Αδιαπέραστες επιφάνειες για κατάλληλους χώρους με πρόβλεψη εγκαταστάσεων συλλογής διαρροών, δοχείων μετάγγισης και μέσων καθαρισμού-απολίπανσης,

- Εξοπλισμός για την επεξεργασία υδάτων, περιλαμβανομένων των ομβρίων υδάτων, σε συμμόρφωση με κανονισμούς που αφορούν την υγεία και το περιβάλλον.

2. Τοποθεσίες επεξεργασίας:

- Αδιαπέραστες επιφάνειες για κατάλληλους χώρους, με πρόβλεψη εγκαταστάσεων συλλογής διαρροών, δοχείων μετάγγισης και μέσων καθαρισμού-απολίπανσης,

- Κατάλληλη αποθήκευση για εξαρτήματα τα οποία έχουν αποσυναρμολογηθεί, περιλαμβανομένης της αδιαπέραστης αποθήκευσης για εξαρτήματα που έχουν μολυνθεί από έλαια,

- Κατάλληλα κιβώτια αποθήκευσης μπαταριών (με εξουδετέρωση ηλεκτρολυτών επί τόπου ή αλλού), φίλτρων και πυκνωτών που περιέχουν PCB/PCT,

- Κατάλληλα δοχεία για την ξεχωριστή αποθήκευση υγρών από οχήματα στο τέλος του κύκλου ζωής τους: καυσίμων, ελαίου κινητήρος, ελαίου κιβωτίου ταχυτήτων, ελαίου διαφορικού, υδραυλικού ελαίου, υγρών ψύξεως, αντιψυκτικών, υγρών φρένων, οξέων μπαταρίας, υγρών συστημάτων κλιματισμού και οποιουδήποτε άλλου υγρού που υπάρχει σε όχημα στο τέλος του κύκλου ζωής του,

- Εξοπλισμός για την επεξεργασία υδάτων, περιλαμβανομένων των ομβρίων υδάτων, σε συμμόρφωση με κανονισμούς σχετικούς με την υγεία και το περιβάλλον,

- Κατάλληλη αποθήκευση μεταχειρισμένων ελαστικών, περιλαμβανομένης της πρόληψης κινδύνων πυρκαγιάς και υπερβολικού στοιβάγματος.

3. Δραστηριότητες επεξεργασίας για την απορρύπανση των οχημάτων στο τέλος του κύκλου ζωής τους:

- αφαίρεση των συσσωρευτών και των δοχείων υγροποιημένου αερίου,

- αφαίρεση ή εξουδετέρωση των δυνάμει εκρηκτικών στοιχείων (π.χ. αερόσακων),

- αφαίρεση και ξεχωριστή συλλογή και αποθήκευση καυσίμων, ελαίων κινητήρος, ελαίου διαφορικού, ελαίου κιβωτίου ταχυτήτων, υδραυλικού ελαίου, υγρών ψύξεως, αντιψυκτικών, υγρών φρένων, υγρών συστημάτων κλιματισμού και κάθε άλλου υγρού που περιέχεται σε οχήματα στο τέλος του κύκλου ζωής τους, εκτός εάν χρειάζονται για την επαναχρησιμοποίηση των συγκεκριμένων συστατικών μερών.

4. Δραστηριότητες επεξεργασίας για την προώθηση της ανακύκλωσης:

- αφαίρεση των καταλυτών,

- αφαίρεση του χαλκού, του αλουμινίου και του μαγνησίου που περιέχονται σε στοιχεία μετάλλου, εάν τα εν λόγω μέταλλα δεν διαχωρίζονται κατά τη διαδικασία τεμαχισμού καταλοίπων,

- αφαίρεση των ελαστικών και των μεγάλων πλαστικών κατασκευαστικών στοιχείων (π.χ. προφυλακτήρες, ταμπλό οργάνων, δοχεία υγρών, κλπ.),

- αφαίρεση των υαλοπινάκων.

5. Οι δραστηριότητες αποθήκευσης πρέπει να διεξάγονται κατά τρόπον ώστε να αποφεύγονται ζημίες σε κατασκευαστικά στοιχεία που περιέχουν ρευστά ή σε δυνάμενα να ανακτηθούν κατασκευαστικά στοιχεία και ανταλλακτικά.

ΠΑΡΑΡΤΗΜΑ II

Υλικά και κατασκευαστικά στοιχεία που εξαιρούνται από το άρθρο 4, παράγραφος 2, στοιχείο (α)

Υλικά και κατασκευαστικά στοιχεία // Επισημαίνονται ή καθίστανται αναγνωρίσιμα σύμφωνα με το άρθρο 4, παρ. 2(β)(iv)

Μόλυβδος ως συστατικό κραμάτων //

1. Χάλυβας με περιεκτικότητα σε μόλυβδο έως 0,3% κ.β. //

2. Αλουμίνιο με περιεκτικότητα σε μόλυβδο έως 0,4% κ.β. //

3. Μοχλοί παραθύρων και σώτρα τροχών με περιεκτικότητα σε μόλυβδο έως 4% κ.β. // X

4. Κράματα χαλκού με περιεκτικότητα σε μόλυβδο έως 4% κ.β. //

Μόλυβδος ως μέταλλο σε κατασκευαστικά στοιχεία //

5. Συσσωρευτές // X

6. Εσωτερική επίστρωση δεξαμενών βενζίνης // X

7. Αποσβεστήρες δονήσεων // X

8. Βουλκανιστικό μέσο για εύκαμπτους αγωγούς καυσίμων ή υψηλής πίεσης //

9. Σταθεροποιητικό μέσο σε προστατευτικές βαφές //

10. Συγκολλητικό μέσο σε πλακίδια ηλεκτρονικών κυκλωμάτων και άλλες εφαρμογές //

Εξασθενές χρώμιο //

11. Αντιδιαβρωτική επίστρωση σε πολλά κατασκευαστικά στοιχεία καίριας σημασίας (2g ανά όχημα κατ'ανώτατο όριο) //

Υδράργυρος //

12. Λαμπτήρες // X